En primeras, tanto a supresión como a opcionalidat d'os accentos graficos ye contraria de tot a l'uso establiu en as luengas romanicas (o club romanico), y en particular en todas as luengas que rodían a la nuestra. En todas as luengas romanicas, i hai una unica forma normativa ta cada parola (con u sin accento, seguntes os regles propios). Tanto si l'accento tiene funcions de sinyal de  tonicidat, de grau d'obertura, u sinyala bella evolución grafica, u bella combinación d'ellas, en todas ellas, se considera l'accento con una parte important d'a codificación d'a luenga, y no pas como un mero adorno d'aduya a la pronuncia, como pareix deducir-se d'a propuesta ortografica. En bellas luengas l'accento tien tamién una función diacritica. En ista función diacritica, l'accento gosa estar quasi siempre tamién obligatorio, pero i hai bells casos (en castellano sobre tot), en que se deixa a qui  escribe a facultat de meter-los en os casos que creiga que puede haber-ie confusión (accento facultativo). En a resta de casos, l'accentuación ye siempre obligatoria. Por tot l'anterior, a proposa ortografica d'accentuación creba o prencipio de consonancia con a resta de luengas d'o club romanico.